CELEX: 32022R0175
Language: sl
Date: 2022-02-09 00:00:00
Title: Uredba Komisije (EU) 2022/175 z dne 9. februarja 2022 o spremembi Priloge IX k Uredbi Evropskega parlamenta in Sveta (ES) št. 999/2001 glede uvoznih pogojev za premike plemenskih ovac in koz iz Velike Britanije na Severno Irsko (Besedilo velja za EGP)

10.2.2022   
               
               
                  SL
               
               
                  Uradni list Evropske unije
               
               
                  L 29/1
               
            
         UREDBA KOMISIJE (EU) 2022/175
         z dne 9. februarja 2022
         o spremembi Priloge IX k Uredbi Evropskega parlamenta in Sveta (ES) št. 999/2001 glede uvoznih pogojev za premike plemenskih ovac in koz iz Velike Britanije na Severno Irsko
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Evropskega parlamenta in Sveta (ES) št. 999/2001 z dne 22. maja 2001 o določitvi predpisov za preprečevanje, nadzor in izkoreninjenje nekaterih transmisivnih spongiformnih encefalopatij (1) ter zlasti člena 23a, uvodni stavek in točka (m), Uredbe,
         ob upoštevanju naslednjega:
         
                     (1)
                  
                  
                     Uredba (ES) št. 999/2001 določa pravila za preprečevanje, nadzor in izkoreninjenje transmisivnih spongiformnih encefalopatij (TSE) pri živalih, vključno s klasičnim praskavcem.
                  
               
                     (2)
                  
                  
                     Natančneje, poglavje E Priloge IX k Uredbi (ES) št. 999/2001 določa zahteve za uvoz ovac in koz v Unijo. Navedene zahteve določajo, da mora biti pri takem uvozu priloženo veterinarsko spričevalo, ki med drugim potrjuje, da morajo plemenske ovce in koze, uvožene v Unijo, prihajati z gospodarstva z zanemarljivim ali nadzorovanim tveganjem za klasični praskavec ali da morajo biti ovce genotipa ARR/ARR za prionski protein, ki zagotavlja odpornost proti klasičnemu praskavcu.
                  
               
                     (3)
                  
                  
                     V skladu s Sporazumom o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: sporazum o izstopu), zlasti členom 5(4) Protokola o Irski/Severni Irski v povezavi s Prilogo 2 k navedenemu protokolu, se Uredba (ES) št. 999/2001 in akti Komisije, ki na njej temeljijo, uporabljajo za Združeno kraljestvo in v njem v zvezi s Severno Irsko po koncu prehodnega obdobja, določenega v sporazumu o izstopu. Skladno s tem za žive živali, ki se pošiljajo iz Velike Britanije na Severno Irsko, zdaj velja ureditev, ki se uporablja za uvoz iz katere koli tretje države.
                  
               
                     (4)
                  
                  
                     Do začetka veljavnosti sporazuma o izstopu je bilo ocenjeno, da se znotraj države iz Velike Britanije na Severno Irsko letno premakne približno 8 000 plemenskih ovac, predvsem škotske pasme Blackface, za katere ne veljajo pravila o trgovini znotraj Unije in uvozu v Unijo. Za številna gospodarstva, ki običajno trgujejo z ovcami med Veliko Britanijo in Severno Irsko, trenutno ni priznano, da imajo zanemarljivo ali nadzorovano tveganje za klasični praskavec. Poleg tega ima le majhen delež populacije ovac škotske pasme Blackface genotip ARR/ARR za prionski protein. Zato je začetek veljavnosti sporazuma o izstopu močno vplival na tradicionalno trgovino s plemenskimi ovcami iz Velike Britanije na Severno Irsko.
                  
               
                     (5)
                  
                  
                     Zagotoviti je treba, da imajo rejci Severne Irske še naprej dostop do genskih virov ovac in koz, ki so na voljo v Veliki Britaniji, dokler gospodarstva v Veliki Britaniji ne bodo izpolnjevala zahtev za izvoz plemenskih ovac in koz v Unijo. Poglavje E Priloge IX k Uredbi (ES) št. 999/2001 bi bilo zato treba spremeniti, da se dovoli uvoz plemenskih ovac in koz iz Velike Britanije na Severno Irsko z gospodarstev, ki niso priznana kot gospodarstva z nadzorovanim tveganjem za klasični praskavec. Ta možnost bi morala biti na voljo samo za gospodarstva v Veliki Britaniji, ki so se pred 1. januarjem 2022 prijavila za uradni program za priznavanje gospodarstev z nadzorovanim tveganjem za klasični praskavec v skladu s pogoji iz Priloge VIII, poglavje A, oddelek A, točka 1.3, k navedeni uredbi in ki izpolnjujejo pogoje iz točk (a) do (i) navedene uredbe v času uvoza na Severno Irsko. Poleg tega bi morala ta možnost ostati začasna in prenehati veljati 31. decembra 2024, s čimer bi se omogočilo dovolj časa od datuma začetka veljavnosti sporazuma o izstopu, da se navedena gospodarstva v Veliki Britaniji priznajo kot gospodarstva z nadzorovanim tveganjem za klasični praskavec.
                  
               
                     (6)
                  
                  
                     Klasični praskavec je transmisivna spongiformna encefalopatija (TSE), ki se ne šteje za zoonozo, kot sta ugotovila Evropska agencija za varnost hrane in Evropski center za preprečevanje in obvladovanje bolezni v skupnem znanstvenem mnenju o kakršni koli mogoči epidemiološki ali molekularni povezavi med TSE pri živalih in ljudeh, sprejetem 9. decembra 2010 (2). Poleg tega omejena narava predlaganih sprememb Priloge IX k Uredbi (ES) št. 999/2001 ter izvajanje pravil, ki se uporabljajo za trgovino z ovcami in kozami znotraj Unije in so določena v zakonodaji Unije, zagotavljata razumna jamstva, da predlagane spremembe navedene priloge ne bodo ogrozile ravni zdravja živali v Uniji.
                  
               
                     (7)
                  
                  
                     Prilogo IX k Uredbi (ES) št. 999/2001 bi bilo zato treba ustrezno spremeniti.
                  
               
                     (8)
                  
                  
                     Glede na pomembnost trgovine s plemenskimi ovcami in kozami iz Velike Britanije za severnoirski sektor vzreje je pomembno, da spremembe Uredbe (ES) št. 999/2001, ki jih uvaja ta uredba, začnejo veljati čim prej.
                  
               
                     (9)
                  
                  
                     Ukrepi iz te uredbe so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJO UREDBO:
         
            Člen 1
            Priloga IX k Uredbi (ES) št. 999/2001 se spremeni v skladu s Prilogo k tej uredbi.
         
         
            Člen 2
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 9. februarja 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 147, 31.5.2001, str. 1.
         
            (2)  https://doi.org/10.2903/j.efsa.2011.1945
      
      
         
            PRILOGA
            V Prilogi IX k Uredbi (ES) št. 999/2001, poglavje E, se točka 5 nadomesti z naslednjim:
            
                        „(5)
                     
                     
                        da so za plemenske ovce in koze, uvožene v Unijo in namenjene v države članice, ki nimajo statusa zanemarljivega tveganja za klasični praskavec ali odobrenega nacionalnega programa nadzora praskavca in so navedene v Prilogi VIII, poglavje A, oddelek A, točka 3.2, izpolnjeni naslednji pogoji:
                        
                                    (a)
                                 
                                 
                                    uvožene ovce in koze prihajajo z gospodarstev, ki izpolnjujejo pogoje iz Priloge VIII, poglavje A, oddelek A, točka 1.3, ali
                                 
                              
                                    (b)
                                 
                                 
                                    so ovce genotipa ARR/ARR za prionski protein in prihajajo z gospodarstev, na katerih v zadnjih dveh letih ni bila uvedena uradna omejitev premikanja zaradi BSE ali klasičnega praskavca, ali
                                 
                              
                                    (c)
                                 
                                 
                                    v primeru ovac in koz iz Velike Britanije, uvoženih na Severno Irsko do 31. decembra 2024, uvožene ovce in koze prihajajo z gospodarstev:
                                    
                                                (i)
                                             
                                             
                                                na katerih v zadnjih 3 letih ni bila uvedena uradna omejitev premikov zaradi BSE ali klasičnega praskavca, ter
                                             
                                          
                                                (ii)
                                             
                                             
                                                ki so se pred 1. januarjem 2022 prijavila za uradni program za priznavanje gospodarstev z nadzorovanim tveganjem za klasični praskavec v skladu s pogoji iz Priloge VIII, poglavje A, oddelek A, točka 1.3, in ki ob uvozu na Severno Irsko izpolnjujejo pogoje iz točk (a) do (i) navedene točke 1.3;“.